Slávna Brigitte Bardotová oslavuje 80 rokov. O mnohých herečkách sa hovorí ako o sexsymboloch, ale ona dala tomuto slovu revolučný význam.
"Ak z nej má byť štetka, bude ňou, či bude herečka, alebo nie. Ak nemá byť štetka, tak ňou nebude a filmy na tom nič nezmenia. Nechajme ju, nech naplní svoj osud," povedal o svojej vnučke Charles Bardot, keď sa Brigitte doma zdôverila, čím chce byť.
Pre jej rodinu to bola rana. Mladú, krásnu a dobre situovanú dámu si predstavovali v ušľachtilejšom svete.
Narodila sa 28. septembra 1934 v parížskom apartmáne neďaleko eiffelovky váženému podnikateľovi Louisovi Bardotovi a jeho o šestnásť rokov mladšej žene Anne Marie. O štyri roky jej dopriali sestru Marie-Jeanne.
Mama a otec nastavili pre dievčatá prísne pravidlá, veľa voľnosti im nedali. Jedného dňa odišli do spoločnosti a deti strážila opatrovateľka.
"Hrali sme sa na Indiánov a schovávali sa pod stôl. No zamotali sa nám nohy do obrusu, ten spadol na zem a s ním aj krásna čínska porcelánová váza. Keď sa rodičia vrátili, nahnevaný otec naložil každej na zadok dvadsať rán jazdeckým bičíkom. Matka bola veľmi nahnevaná a vyriekla nad nami ortieľ: "Odteraz už nie ste naše dcéry, ste cudzinky a budete nám vykať! Zapamätajte si, že tu už nie ste doma, ale na návšteve! Mala som vtedy sedem a pol roka, sestra štyri," spomínala herečka v televíznom dokumente z roku 1992, ktorý vznikol pre americkú televíziu.
Vtedy sa v nej niečo zlomilo a navždy ju to vzdialilo od rodičov.
Brigitte bola pôvodne bruneta. Blondínu z nej spravil prvý manžel Roger Vadim.
Foto: SITA/AP
V rukách bohéma
Študovala balet, no ako štrnásťročná Brigitte merala viac než 165 centimetrov, a také prerastené tanečnice svet profesionálov už nechce. Ambicióznu matku to neodradilo, vzápätí mala pre dcéru náhradný plán. Využila svoje kontakty a Brigitte čoskoro predvádzala modely jej kamaráta – návrhára.
V roku 1949 sa čudovala, keď sa jej fotka v poslednej chvíli dostala na titulku časopisu Elle. Meno modelky nebolo spomenuté, ale režisér Marco Allégret sa na portrét díval tak dlho, až poveril svojho asistenta, aby vypátral, kto je to tajomné stvorenie.
Dvadsaťjedenročný detektív sa volal Roger Vadim a tiež sníval o tom, že bude jedného dňa nakrúcať filmy. Bol synom ruského diplomata, a tak trochu rebel, a tých možno ospevovali v Amerike, ale určite nie vo Francúzsku.
"Vadim bol totálny protiklad toho, koho si pre mňa želali rodičia. Bol to bohém bez morálky, ktorý si žil tak, ako chcel. Šialene som sa do tohto chlapca zamilovala," hovorila aj po rokoch s úsmevom Bardotová.
Jej rodičia Vadima od prvej chvíle neznášali.